TikTok

Το  iOS, Android και Windows συσκευές. Η εφαρμογή δημιουργήθηκε το 2016 από την κινέζικη εταιρεία ByteDance, για αγορές εκτός της Κίνας. Ήδη από τον Σεπτέμβριο του 2016 η ByteDance έχει ήδη ξεκινήσει την εφαρμογή **TikTok** (κινέζικα: 抖音) για τους χρήστες στην Κίνα. Το TikTok και το Douyin είναι αδελφές εφαρμογές, αλλά τρέχουν σε διαφορετικούς διακομιστές προκειμένου η δεύτερη να είναι συμβατή με τους κανονισμούς λογοκρισίας στην Κίνα. Η εφαρμογή επιτρέπει στους χρήστες να δημιουργήσουν μουσική και βίντεο σύντομης διαρκείας. Η εφαρμογή χρησιμοποιείται από εκατομμύρια άτομα στην Ασία, τις ΗΠΑ και άλλες χώρες του κόσμου. Το TikTok δεν είναι διαθέσιμο στην Κίνα και οι διακομιστές της εφαρμογής του TikTok είναι εγκατεστημένοι σε χώρες όπου η εφαρμογή είναι διαθέσιμη.

Το 2018, η εφαρμογή απέκτησε σημαντική δημοτικότητα. Για τον Οκτώβριο του 2018, στις ΗΠΑ η εφαρμογή TikTok είχε τον μεγαλύτερο αριθμό λήψεων από οποιαδήποτε άλλη εφαρμογή. Το 2019 είναι διαθέσιμο σε πάνω από 150 αγορές και 75 γλώσσες. Τον Φεβρουάριο του 2019, οι εγκαταστάσεις των TikTok και Douyin ξεπέρασαν το ένα δισεκατομμύριο σε παγκόσμιο επίπεδο, εξαιρουμένων των εγκαταστάσεων της εφαρμογής σε συσκευές Android στην Κίνα.

## Ιστορία
### Εξέλιξη
Το Douyin κυκλοφόρησε από την ByteDance στην Κίνα τον Σεπτέμβριο του 2016. Το Douyin, μέσα σε ένα χρόνο, έφτασε τους 100 εκατομμύρια χρήστες και προβάλλονταν πάνω από 1 δισεκατομμύριο βίντεο καθημερινά. Το TikTok κυκλοφόρησε στην διεθνή αγορά τον Σεπτέμβριο του 2017. Στις 23 Ιανουαρίου 2018, η εφαρμογή TikTok έγινε η δημοφιλέστερη δωρεάν εφαρμογή (ως προς τις λήψεις) στην Ταϊλάνδη και άλλες χώρες.

Το TikTok έχει επίσημα πάνω από 1 δισεκατομμύριο μηνιαίους ενεργούς χρήστες ενώ συνολικά έχει ληφθεί πάνω από 2.6 δισεκατομμύρια φορές παγκοσμίως. Αυτά τα δεδομένα δεν συμπεριλαμβάνουν τους χρήστες του Android στην Κίνα. Το τεράστιο κοινό της εφαρμογής περιλαμβάνει και διασημότητες, όπως ο Άντονι Χόπκινς, η Μαντόνα, η Τζένιφερ Λόπεζ κτλ.

Στις 3 Σεπτεμβρίου 2019, το TikTok και το NFL ανακοίνωσαν την έναρξη συνεργασίας πολυετούς διαρκείας. Το NFL πρόκειται να δημιουργήσει επίσημο λογαριασμό ο οποίος θα παρέχει περιεχόμενο του NFL σε οπαδούς απ' όλο το κόσμο.

### Συγχώνευση με το musical.ly
Στις 9 Νοεμβρίου 2017, η μητρική εταιρεία της εφαρμογής, ByteDance, ξόδεψε ένα ποσό που φτάνει μέχρι και το 1 δισεκατομμύριο δολάρια για να εξαγοράσει το musical.ly, εταιρεία με έδρα τη Σαγκάη. Η εταιρεία είχε γραφείο στην Σάντα Μόνικα της Καλιφόρνιας και κατείχε μια δημοφιλή πλατφόρμα κοινωνικής δικτύωσης προσανατολισμένη προς έφηβους χρήστες. Το TikTok συγχωνεύθηκε με το musical.ly στις 2 Αυγούστου 2018, ενώ οι λογαριασμοί χρηστών και τα δεδομένα του musical.ly συγχωνεύθηκαν σε μια νέα εφαρμογή με τίτλο TikTok. Το Musical.ly ήταν μια πλατφόρμα σαν το TikTok, η οποία ιδρύθηκε τον Αύγουστο του 2014.

### Επέκταση σε άλλες αγορές
Το 2018, το TikTok ήταν πλέον διαθέσιμο σε πάνω από 150 χώρες και 75 γλώσσες. Το TikTok εγκαταστάθηκε 104 εκατομμύρια φορές στο App store στο πρώτο μισό του 2018, σύμφωνα με δεδομένα της Sensor Tower που παραδόθηκαν στο CNBC. Οι λήψεις της εφαρμογής ξεπέρασαν αυτές των Facebook, YouTube και Instagram και έγινε η εφαρμογή του iOS με τις περισσότερες λήψεις παγκοσμίως εκείνη τη χρονική περίοδο.

### Douyin
Ως μια ξεχωριστή εφαρμογή από το TikTok, το Douyin είναι διαθέσιμο για λήψη στην ιστοσελίδα του δημιουργού της, ενώ η εφαρμογή έχει κρατήσει το ίδιο όνομα από την δημιουργία της τον Σεπτέμβριο του 2016. Η ταχεία άνοδος στην δημοτικότητα της εφαρμογής οφείλεται εν μέρει σε διαφημιστικές εκστρατείες. Για παράδειγμα, η διαφημιστική εκστρατεία την άνοιξη του 2018 επέφερε μια αύξηση των ενεργών χρηστών κατά 70 εκατομμύρια. Τον Φεβρουάριο του 2018, το Douyin ξεκίνησε την συνεργασία του με την Modern Sky.

**Κίνδυνος απαγόρευσης σε ΗΠΑ και Ευρώπη**

Οι σχέσεις της ιδιοκτήτριας εταιρείας με την κινεζική κυβέρνηση έχει φέρει αναστάτωση στην κυβέρνηση των ΗΠΑ, η οποία στα μέσα Απριλίου ψήφισε νομοσχέδιο που ίσως και να απαγορεύσει τη λειτουργία του TikTok στη χώρα. Το πρόβλημα έγκειται τόσο στο θέμα των προσωπικών δεδομένων Αμερικανών χρηστών, όσο και στους φόβους ότι η πλατφόρμα αξιοποιείται για λόγους παρακολούθησης από τις αρχές της Κίνας.

Από την άλλη, το Tiktok Lite, μια εφαρμογή που επιβραβεύει τους χρήστες για την παρακολούθηση videos, έχει μπει στο στόχαστρο της Ευρωπαϊκής Ένωσης, μιας και οι υπεύθυνοι εκτιμούν πως είναι επικίνδυνο να δημιουργήσει εθισμό στο κοινό.

## Εθισμός και ψυχική υγεία
Υπάρχουν ανησυχίες ότι ορισμένοι χρήστες θα δυσκολευτούν να σταματήσουν να χρησιμοποιούν το TikTok. Εσωτερικές έρευνες του TikTok έχουν καταγράψει την πιθανή εξάρτηση από την εφαρμογή. Τον Απρίλιο του 2018 προστέθηκε στο Douyin μια λειτουργία μείωσης του εθισμού. Αυτή προέτρεπε τους χρήστες να κάνουν διάλειμμα κάθε 90 λεπτά. Αργότερα το 2018, αυτή η λειτουργία ενσωματώθηκε και στην εφαρμογή TikTok. Το TikTok χρησιμοποιεί δημοφιλείς influencερς για να ενθαρρύνει τους θεατές να σταματήσουν τη χρήση της εφαρμογής και να κάνουν ένα διάλειμμα. 

Πολλοί επίσης ανησυχούσαν ότι η εφαρμογή επηρεάζει την ικανότητα συγκέντρωσης των χρηστών λόγω της σύντομης μορφής του περιεχομένου. Αυτό προκαλεί ανησυχίες, καθώς ένα σημαντικό μέρος του κοινού του TikTok είναι μικρά παιδιά, των οποίων ο εγκέφαλος βρίσκεται ακόμη σε στάδιο ανάπτυξης. Οι διευθυντές και εκπρόσωποι του TikTok έχουν παρατηρήσει και ενημερώσει τους διαφημιστές στην πλατφόρμα ότι οι χρήστες παρουσιάζουν χαμηλή ικανότητα συγκέντρωσης. Μια έρευνα της εταιρείας έδειξε ότι σχεδόν το 50% των χρηστών των κοινωνικών δικτύων αγχώνεται βλέποντας βίντεο μεγαλύτερα του ενός λεπτού, ενώ το ένα τρίτο των χρηστών παρακολουθεί βίντεο σε διπλή ταχύτητα. Η σύντομη ικανότητα συγκέντρωσής τους δημιουργούσε πρόβλημα στο TikTok να μεταβεί σε μεγαλύτερης διάρκειας μορφές περιεχομένου. Το TikTok έχει επίσης δεχθεί κριτική επειδή επιτρέπει στα παιδιά να αγοράζουν νομίσματα, τα οποία μπορούν να στείλουν σε άλλους χρήστες.

Ο καθημερινός χρόνος που αφιερώνεται στην παρακολούθηση ψυχαγωγικών μέσων (κοινωνικών δικτύων) μπορεί να εκτοπίσει υγιεινές συνήθειες, όπως η προσωπική επαφή, οι δουλειές του σπιτιού, τα χόμπι, η εκπόνηση σχολικών εργασιών, τα οικογενειακά γεύματα, η σωματική άσκηση και ο επαρκής ύπνος. 

Οι χρήστες του TikTok συχνότερα το χρησιμοποιούν στο κρεβάτι — 46,8%. Οι αναφορές του Εθνικού Ινστιτούτου Υγείας δείχνουν ότι η χρήση οθονών στο κρεβάτι συνδέεται με επιδείνωση της ποιότητας του ύπνου. Η αύξηση της χρήσης οθονών στο κρεβάτι σίγουρα μπορεί να επηρεάσει τον ύπνο των χρηστών TikTok. Η αϋπνία θεωρείται ισχυρός μεσολαβητής μεταξύ του χρόνου που περνά κάποιος μπροστά στην οθόνη και των συμπτωμάτων ψυχικής υγείας, δηλώνοντας ότι ο χρόνος μπροστά στην οθόνη εκτοπίζει τον επαρκή ύπνο και οδηγεί σε επιδείνωση της ψυχικής υγείας. 

Τον Φεβρουάριο του 2022, η εφημερίδα The Wall Street Journal ανέφερε ότι «ειδικοί ψυχικής υγείας σε όλη τη χώρα ανησυχούν ολοένα και περισσότερο για την επίδραση της δημοσίευσης σεξουαλικοποιημένων βίντεο στο TikTok σε έφηβα κορίτσια». Τον Μάρτιο του 2022, μια συμμαχία γενικών εισαγγελέων των αμερικανικών πολιτειών ξεκίνησε έρευνα για την επίδραση του TikTok στην ψυχική υγεία των παιδιών. Τον Ιούνιο του 2022, το TikTok παρουσίασε τη δυνατότητα καθορισμού μέγιστου επιτρεπτού χρόνου συνεχούς χρήσης της οθόνης, μετά τον οποίο η εφαρμογή μπλοκάρει τη δυνατότητα παρακολούθησης της ροής βίντεο. Το μπλοκάρισμα απενεργοποιείται μόνο αφού η εφαρμογή κλείσει και παραμείνει αχρησιμοποίητη για ένα συγκεκριμένο χρονικό διάστημα. Επιπλέον, η εφαρμογή διαθέτει πίνακα ελέγχου με στατιστικά σχετικά με το πόσο συχνά ανοίγει η εφαρμογή, πόσο χρόνο ξοδεύεται στην παρακολούθησή της και πότε γίνεται η παρακολούθηση.

## Παραπομπές



Κατηγορία:Λογισμικό πολυμέσων
Κατηγορία:Μέσα κοινωνικής δικτύωσης